ସାବତ ଭାଇ ସହ ତା ପରିବାରକୁ ଜିଅନ୍ତା ଜାଳିଦେଲା, ନିଜେ ବି ଝୁଲିଗଲା - Prameya News7\nଭୋପାଳ ୨୬/୧୧ : ମଧ୍ୟପ୍ରଦେଶର ଅନୂପପୁର ଜିଲ୍ଲା ଜେତହାରୀ ଥାନା ଅନ୍ତର୍ଗତ ଏକ ଗାଁରେ ଅଭାବନୀୟ ଘଟଣା ଘଟିଛି । ଧନସମ୍ପତ୍ତି ଭାଗ ବଣ୍ଟାକୁ କେନ୍ଦ୍ର କରି ଜଣେ ବ୍ୟକ୍ତି ନିଜ ସାବତ ଭାଇ ସମେତ ତାଙ୍କ ପରିବାର ସଦସ୍ୟଙ୍କୁ ଜିଅନ୍ତା ଜାଳିଦେଇଛି । ଏହା ପରେ ଅଭିଯୁକ୍ତ ନିଜେ ଘରେ ଫାଶୀ ଲଗାଇ ଆତ୍ମହତ୍ୟା କରିଥିବା ସୂଚନା ମିଳିଛି ।\nତେବେ ଘଟଣା ସମ୍ପର୍କରେ ପୋଲିସ ଅଧିକାରୀ କେ. କେ. ତ୍ରିପାଠୀ କହିଛନ୍ତି ଯେ, ଜିଲ୍ଲା ମୁଖ୍ୟାଳୟରୁ ମାତ୍ର ୨୦ କିଲୋମିଟର ଦୂର ଧନଗଓ୍ବାଂ ଗାଁରେ ଏଭଳି ଲୋମଟାଙ୍କୁରା ଘଟଣା ଘଟିଛି । ପୋଲିସ କହିଛି ୩୫ ବର୍ଷିୟ ଦୀପକ ବିଶ୍ବକର୍ମା ଏବଂ ତାଙ୍କ ସାବତ ଭାଇ ଓମକାର ବିଶ୍ବକର୍ମାଙ୍କ ମଧ୍ୟରେ ଧନସମ୍ପତ୍ତି ପାଇଁ ସବୁବେଳେ ବିବାଦ ଲାଗି ରହିଥିଲା । ତେବେ ରାତିରେ ସମସ୍ତେ ଶୋଇଥିବା  ବେଳେ ପେଟ୍ରୋଲ ଢାଳି ସାବତ ଭାଇ ସମେତ ପରିବାରର ୩ଜଣଙ୍କୁ ଜିଅନ୍ତା ଜାଳି ଦେଇଥିଲା ଅଭିଯୁକ୍ତ ଦୀପକ ବିଶ୍ବକର୍ମା । ଏହା ପରେ ସେ ନିଜେ ମଧ୍ୟ ଘରେ ଫାଶୀ ଲଗାଇ ଆତ୍ମହତ୍ୟା କରିଛି ।\n ତେବେ ଏହି ଲୋମହର୍ଷଣକାରୀ ଘଟଣାରେ ପରିବାରର ଓମକାର ବିଶ୍ବକର୍ମା (୪୨), ଓମକାରଙ୍କ ପତ୍ନୀ କସ୍ତୁରିବା ବିଶ୍ବକର୍ମା (୪୬) ଏବଂ  ଓମକାରଙ୍କର ଝିଅ ନିଧି(୧୭)ଙ୍କ ମୃତ୍ୟୁ ଘଟିଛି । ତେବେ ଏଥିରୁ ଅଳ୍ପକେ ବର୍ତ୍ତି ଯାଇଛନ୍ତି ଓମକାରଙ୍କ ୧୮ ବର୍ଷର ପୁଅ ଆଶିଷ । ସେ ଏବେ ଗୁରୁତର ଅବସ୍ଥାରେ ହସ୍ପିଟାଲରେ ଚିକିତ୍ସିତ ହୋଇଛନ୍ତି । \nପୋଲିସ କହିଛି ଯେ, ଏଭଳି ଅମାନବୀୟ ଘଟଣା ଘଟାଇ ସାରିବା ପରେ ଅଭିଯୁକ୍ତ ନିଜେ ମଧ୍ୟ ଫାଶୀ ଲଗାଇ ଆତ୍ମହତ୍ୟା କରିଛି । ଘଟଣା ସମ୍ପର୍କରେ ସୂଚନା ମିଳିବା ପରେ ଜିଲ୍ଲା ଆରକ୍ଷୀ ଅଧିକ୍ଷକଙ୍କ ସମେତ ବରିଷ୍ଠ ପୋଲିସ ଅଧିକାରୀ ଘଟଣାସ୍ଥଳରେ ପହଞ୍ଚିଥିଲେ । ଶବ ଗୁଡିକୁ ବ୍ୟବଚ୍ଛେଦ ପାଇଁ ପଠାଇବା ସହିତ ଘଟଣାର ଅଧିକ ତଦନ୍ତ ଜାରି ରଖିଛି ପୋଲିସ ।
